Lemvig Sødal
Lemvig Sødal, fredet område syd for Lemvig; 110 ha. Sødalen med Lemvig Sø er den sydlige del af en tunneldal, hvis nordlige del udgøres af Lem Vig med udmunding i Nissum Bredning (Limfjorden).
Mellem Sødalen og Lem Vig ligger byen Lemvig, som har bredt sig op over tunneldalens sider. Sødalens bund og stejle sider er græsklædt bortset fra en mindre, forblæst granplantage. Området afgræsses af kvæg. En sti langs med Skødbæk fører gennem området. Sødalen blev fredet i 1978.